Wagner (grupuotė)

„Wagner“ grupuotė (, ), oficialiai PKK „Vagner“ () – privati karinė kompanija iš Rusijos. Organizacija įkurta 2014 m., jai vadovavo rusų oligarchas Jevgenijus Prigožinas.

Organizacija aktyviai dalyvavusi šiuose kariniuose konfliktuose: kare Donbase, Sirijos pilietiniame kare, Centrinės Afrikos Respublikos pilietiniame kare, Sudano revoliucijoje, Malio kare, Rusijos–Ukrainos kare (Rusijos invazija į Ukrainą). 

2023 m. birželio 23 d. grupuotė pradėjo maištą prieš valstybines Rusijos ginkluotąsias pajėgas.

2023 m. rugpjūčio 23 d. grupės lyderis J. Prigožinas bei jo pavaduotojas Dmitrijus Utkinas žuvo lėktuvo katastrofoje netoli Maskvos. Manoma, kad lėktuvą numušė Rusijos gynybos sistemos.

„Wagner“ veikla

Organizacijos tikslai 
Pasinaudodama tarptautinės teisės spragomis, „Wagner“, kaip privati įmonė, siūlo samdinių (pagal sutartį) karines paslaugas neribojamiems politiniams, vyriausybiniams ir ekonominiams veikėjams dviejose pagrindinėse srityse:
 gynybinė veikla, įskaitant apsaugą, teikiamą neoficialioms ir oficialioms politinėms ir vyriausybinėms organizacijoms bei ekonominiams veikėjams, taip pat Afrikos genčių karo vadams,
 puolamoji veikla, kurią sudaro užduotys, susijusios tik su teritorijų prievartiniu užgrobimu, jų išlaikymu ir neteisėtu užgrobtos teritorijos stabilizavimu užsakovo naudai.
Be to, daroma prielaida, kad organizacija standartiškai teikia paslaugas visoje karinėje srityje, įskaitant karinių instruktorių darbą ir jų mokymą, karinių struktūrų organizavimą rangovams ir ginklų tiekimą.

Dalyvavimas kariniuose konfliktuose 
„Wagner“ siūlo savo samdinių paslaugas daugelyje pasaulio vietų, kur politinė padėtis nestabili, dažniausiai Afrikos ir Artimųjų Rytų regionuose. Dėl organizacijai priskiriamų ryšių su Kremliumi, „Wagner“ priskiriamos užduotys, kurios atitinka Rusijos Federacijos interesus. Tai ypač pasakytina apie visas operacijų sritis, kuriose Rusijos kariuomenė dėl teisinių priežasčių negalėtų dalyvauti ir kurios domina Rusijos vyriausybę.

Afrikai tapus vienu iš Rusijos užsienio politikos prioritetų, „Wagner“ 2015 m. pasirodė Libijoje, 2017 m. – Sudane, 2018 m. – Centrinės Afrikos Respublikoje ir Madagaskare, 2019 m. – Mozambike ir 2020 m. – Malyje; „Wagner“ saugo valdantįjį elitą ir ypatingos svarbos infrastruktūrą visoje Afrikoje mainais į galimybę gauti gamtos išteklių, sudaryti pelningas komercines sutartis, naudotis strategine infrastruktūra ir į paramą Rusijos užsienio politikos tikslams.

Grupuotės ideologiniai elementai 
„Wagner“ grupuotė siejama su kraštutiniu dešiniuoju ekstremizmu, įskaitant baltųjų viršenybę ir neonacizmą. Daugelis „Wagner“ įkūrėjų priklauso kraštutinių dešiniųjų ultranacionalistų judėjimui „Rusijos imperijos judėjimas“ (). Pats pavadinimas „Wagner“ kilęs iš vieno grupuotės įkūrėjų – Dmitrijaus Utkino – pravardės „Vagneris“ (). Teigiama, kad šią pravardę jis pasirinko pagal vokiečių kompozitoriaus Richardo Vagnerio, nes Adolfas Hitleris žavėjosi jo muzika. „Wagner“ grupuotės nariai teigė, kad Utkinas buvo rodnoveris – slavų neopaganizmo tikėjimo išpažinėjas. „Vagnerio“ pogrupį „Rusič“ įkūrė save neonacistu pasiskelbęs Aleksejus Milčakovas ir atvirai skelbia savo kraštutinių dešiniųjų ideologiją. „Wagner“ nariai mūšio lauke taip pat yra palikę neonacistinių grafičių, tokių kaip svastikos ir SS emblema.

Tačiau Erika Gaston (Erica Gaston), JT universiteto Politikos tyrimų centro vyresnioji patarėja politikos klausimais, pažymėjo, kad „Wagner“ nesivadovauja ideologija, o veikiau yra samdinių tinklas, „susijęs su Rusijos saugumo valstybe [security state]“.

Sankcijos ir organizacijos vykdomi karo nusikaltimai 
2016 m. gruodį Jungtinių Amerikos Valstijų Iždo departamentas Jevgenijui Prigožinui pritaikė sankcijas dėl Rusijos dalyvavimo kare Ukrainoje, o 2020 m. spalį – Europos Sąjunga ir Jungtinė Karalystė dėl sąsajų su „Wagner“ veikla Libijoje. 2017 m. birželį JAV Iždo departamentas „Wagner“ grupuotei ir asmeniškai Dmitrijui Utkinui pritaikė papildomas sankcijas. Jungtinių Valstijų Iždo departamento Užsienio turto kontrolės biuro sąraše grupuotė ir D. Utkinas buvo įtraukti į sąrašą pavadinimu „Ukrainos separatistų įvardijimas (EO 13660)“ ir pavadinti „Wagner“ samdinių įkūrėju ir vadovu“. 2018 m. rugsėjį ir 2020 m. liepą „Wagner“ grupei buvo įvestos papildomos sankcijos. 2021 m. gruodį Europos Sąjungos Taryba pritaikė sankcijas „Wagner“ ir aštuoniems su ja susijusiems asmenims bei trims subjektams už „sunkius žmogaus teisių pažeidimus, įskaitant kankinimus ir neteismines, skubias ar savavališkas egzekucijas ir žudynes, arba už destabilizuojančią veiklą kai kuriose šalyse, kuriose jie veikia, įskaitant Libiją, Siriją, Ukrainą (Donbasą) ir Centrinės Afrikos Respubliką.“

Po 2022 m. vasario 24 d. prasidėjusios Rusijos karinės invazijos į Ukrainą, Kanados Globalių reikalų ministerija, Jungtinės Karalystės Vidaus reikalų ministerija, Australijos Vyriausybė, Japonijos Užsienio reikalų ministerija ir Šveicarijos Vyriausybė pritaikė šiai grupei sankcijas.

Estijos Respublikos Rygikogas (parlamentas) 2022 m. spalį pareiškė, kad, jo nuomone, „būtina vadinamųjų Donecko ir Luhansko liaudies respublikų ginkluotąsias pajėgas, kurias įsteigė Rusijos Federacija, taip pat privačią karinę bendrovę „Wagner“ apibrėžti kaip teroristines organizacijas.“

2023 m. kovo 14 d. Lietuvos Respublikos Seimas oficialiai pripažino „Wagner“ grupuotę teroristine organizacija.

Pastabos

Išnašos 

Teroristinės organizacijos
Sukarintosios organizacijos
Rusijos istorija
Samdiniai